|  |  |
| --- | --- |
| Til Fødevarestyrelsens høringsparter | J.nr. 2019-16-35-00068 Ref. HELSC/RAM Dato: 13-08-2019 |

**Høringsbrev**

Fødevarestyrelsen beder hermed om bemærkninger til vedhæftede forslag. Det drejer sig om Kommissionens delegerede forordning (EU)../… af 23.4.2019 om supplerende regler til Europa-Parlamentets og Rådets forordning (EU) 2017/625 for så vidt angår det fælles sundhedsimportdokument, der ledsager sendinger af dyr og varer til deres bestemmelsessted.

EU Kommissionen havde forslaget i høring i februar / marts 2019. Kommissionen har nu afsluttet sit arbejde og oversendt forordningen til Rådet og Europa-Parlamentet, der kan komme med bemærkninger. Det er i den forbindelse, at Rådet har sendt udkastet i høring.

Forordningen foreligger nu på dansk og indeholder regler om, hvornår og hvordan det fælles sundhedsimportdokument (CHED) skal ledsage sendinger bestemt til markedsføring til deres bestemmelsessted. Reglerne fastsættes af hensyn til sporbarheden og med henblik på hensigtsmæssig kommunikation mellem de kompetente myndigheder.

Forordningen er en delvis videreførelse af eksisterende regler for animalske og ikke-animalske produkter om opsplitning af sendinger på grænsekontrolsteder, men reglerne udvides nu til også at gælde sendinger af planter, der er omfattet af plantesundhedsimportkontrol, hvilket ikke tidligere har været tilfældet.

Forordningen fastsætter desuden bestemmelser om anvendelse af CHED i forbindelse med opsplitning af sendinger, efter de har forladt grænsekontrolsteder, men inden de er frigivet af tolden til fri omsætning. Dette er ligeledes en videreførelse af eksisterende regler for animalske og ikke-animalske produkter, men nyt for planter.

 Af hensyn til funktionen af IMSOC (det fælles system til styring af informationer om offentlig kontrol) fastsætter retsakten herudover, at operatøren, som ønsker opsplitning af en sending, skal forhåndsanmelde hver del, som den oprindelige sending opdeles i, således at hver del er ledsaget af et CHED, indtil den går i fri omsætning.

 Derudover lægges der op til, at tolden skal have en større rolle, end hvad tilfældet er i dag i registreringen/kontrollen af, hvor stor en mængde af en samlet sending, der er forbrugt, hvis sendingen opsplittes i mindre sendinger på grænsekontrolsteder.

Fødevarestyrelsen skal bede om eventuelle bemærkninger og kommentarer til forsla-get senest **fredag den 23. august 2019 kl. 12.00** pr. e-mail til 16@fvst.dk.

Eventuelle spørgsmål bedes rettet til Fødevarestyrelsen på e-mail 16@fvst.dk.

Med venlig hilsen

Helle Schønfeldt